รัฐมนตรีว่าการกระทรวงสาธารณสุข ยืนยัน รัฐมนตรีที่กลับมาจากประเทศกลุ่มเสี่ยง ไม่มีอาการไข้และเฝ้าสังเกตอาการทุกวัน
รัฐมนตรีว่าการกระทรวงสาธารณสุข ยืนยัน รัฐมนตรีที่กลับมาจากประเทศกลุ่มเสี่ยง ไม่มีอาการไข้และเฝ้าสังเกตอาการทุกวัน นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกระแสวิพากย์วิจารณ์รัฐมนตรีที่เดินทางกลับจากประเทศกลุ่มเสี่ยงแต่ไม่ได้กักกันตัวเพื่อควบคุมสถานการณ์แพร่ระบาด COVID-19 ว่า สิ่งสำคัญคือ การติดตามดูแลอาการของแต่ละบุคคล ซึ่งเบื้องต้นยังไม่พบว่าใครมีอาการไข้ แต่ได้ย้ำให้ทุกคนเฝ้าสังเกตอาการและมีการตรวจร่างกายเรียบร้อยแล้ว ทั้งนี้ยังไม่มีมาตรการบังคับให้ทุกคนที่กลับมาจากประเทศกลุ่มเสี่ยงต้องกักกันโรค 14 วัน แม้จะมีการประกาศให้เป็นโรคติดต่อร้ายแรงก็ตาม แต่หากสามารถทำได้จะเป็นเรื่องดี เพื่อป้องกันการแพร่เชื้อส่วนการลงมติอภิปรายไม่ไว้วางใจ นายอนุทิน ยืนยันว่าในส่วนของพรรคภูมิใจไทย จะเป็นไปในทิศทางเดียวกัน ส่วนกรณี ส.ส.จากพรรคอนาคตใหม่เดิม หากสนใจจะย้ายมาสังกัดกับพรรค ก็เปิดกว้างพร้อมต้อนรับทุกคน แต่ล่าสุดยังไม่ทราบว่ามี ส.ส.มาเพิ่มกี่คน